Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 273/07)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 artikli 51 (1) kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„SNEEM BLACK PUDDING“

ELi nr: PGI-IE-02353 – 3.3.2017

KPN ( ) KGT ( X )

1. Nimetus(ed)

„Sneem Black Pudding“

2. Liikmesriik või kolmas riik

Iirimaa

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

„Sneem Black Pudding“ on traditsiooniline ilma kestata verikäkk, mis on vormis (umbes 500 mm × 200 mm × 75–100 mm) küpsetatud ning mida müüakse tavaliselt 500-grammiste kuni ühekiloste ruudu- või ristkülikukujuliste tükkidena. Klientidele müüdaval lõpptootel „Sneem Black Pudding“ on sügav punakaspruun värv. Soovi korral võib seda süüa ilma edasise kuumtöötlemiseta.

Võrreldes enamiku muude Iirimaa verikäkkidega on tootel „Sneem Black Pudding“ õrn, peaaegu vahuline tekstuur, mis tundub suus erakordselt siidine.

Verikäki „Sneem Black Pudding“ tootmisel kasutatakse järgmisi koostisosi ning koostisosade sisaldus peab jääma esitatud vahemikesse:

— veise- ja/või lambarasv: 8–15 %;

— kaerahelbed: 20–25 %;

— sibul: 15–25 %;

— lamba-, lehma- või seaveri: 15–25 %;

— vesi: 15–25 %;

— maitseained ja vürtsid: 0,5–2,5 %.

„Sneem Black Pudding“ ei tohi sisaldada kunstlikke värv- ega maitseaineid, mahuaineid ega säilitusaineid. Selle keskmine niiskusesisaldus on 75–80 % ning toitumisalane teave 100 g toote kohta on keskmiselt järgmine:

— energia: 130–150 kcal;

— valgud: 10–15 g;

— süsivesikud: 10–15 g;

— rasvad: 4–7 g;

— raud: 20 mg.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Toote „Sneem Black Pudding“ ettevalmistamise ja tootmise kõik etapid toimuvad siseruumides ning peavad aset leidma määratletud geograafilises piirkonnas kontrollitud ja jälgitud tingimustel, et tagada toote ühtlane kvaliteet.

Veri kogutakse geograafilises piirkonnas asuvas heakskiidetud tapamajas tapetud loomadelt ning see jahutatakse kohapeal viivitamatult toiduainete säilitamiseks ette nähtud märgistatud anumates, tagades täieliku asutusesisese jälgitavuse. Verikäki „Sneem Black Pudding“ tootmiseks kasutatakse tavaliselt lamba-, lehma- või seaverd.

Rasv kogutakse otse geograafilises piirkonnas asuvas heakskiidetud tapamajas tapetud loomadelt. Perioodidel, mil rasvasisaldus on keskmisest väiksem (nt kui kasutatakse varakevadisi lambaid), lisatakse lambarasvale veiserasva.

Kuivad koostisosad kaalutakse hoolikalt, valmistatakse ette ja segatakse rasvaga, et tagada ühtlase kvaliteediga toode ja koostisosade ühtlane jaotus tootes. Vedelate koostisosade lisamisel saadakse paks tainas.

Pärast vedelate koostisosade lisamist tõstetakse segu ristkülikukujulistesse vormidesse, sest kesta tootel pole. Vormi mõõtmed on ligikaudu 500 mm (pikkus) x 200 mm (laius) × 75–100 mm (sügavus).

Segu võib ahjus küpsetada ühel kahest järgmisest viisist:

— kõrgel temperatuuril lühikest aega (250 °C juures kaks tundi);

— madalal temperatuuril pikka aega (100 °C juures kuus tundi).

Valmis toode jahutatakse seejärel toatemperatuurini (umbes 15 °C) enne selle jahutamist 2–4 kraadini. Kuna tegemist on pakendamata, täiesti loodusliku tootega, millesse pole lisatud keemilisi lisa- ega säilitusaineid, on säilivusaeg suhteliselt lühike, 14–21 päeva. Valmis verikäkk lõigatakse tavaliselt 500-grammisteks kuni ühekilosteks ruudu- või ristkülikukujulisteks tükkideks.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toode peab kandma märgistust „Sneem Black Pudding“ ning pakendil ja reklaammaterjalidel tuleb esitada allpool esitatud logo:

4. Geograafilise piirkonna täpne määratlus

Toote „Sneem Black Pudding“ tootmise geograafiline piirkond on Sneemi küla Iveragh' poolsaarel Kerry krahvkonnas. Selle geograafilised koordinaadid on 51°50′00″ põhjalaiust ja 9°54′00″ läänepikkust.

5. Seos geograafilise piirkonnaga

Toote ja selle tootmispiirkonna vaheline põhjuslik seos tuleneb toote mainest, mis on saavutatud tänu selle pärinemisele Sneemi külast ning seda valmistavate lihunike oskusteabele.

Verikäkki „Sneem Black Pudding“ hakati praegusel kujul valmistama 1950. aastate alguses: see oli Iirimaal majanduslikult raske aeg. Tollaste majandusraskuste tõttu pidid põllumajandustootjad tagama, et iga osa loomast – sealhulgas värske veri ja rasv – kasutati täies ulatuses ära. Regina Sexton märkis 2005. aasta veebruaris oma rubriigis ajalehes Irish Examiner, et „värske verikäkk on üks Iirimaa vanimaid tooteid“, millest „Sneem Black Pudding“ on üks väheseid allesjäänuid.

Rasva on traditsiooniliselt kasutatud peaaegu kõigis Iiri verikäkkides; selle eesmärk tootes „Sneem Black Pudding“ on suurendada rasvasisaldust ning parandada verikäki tekstuuri ja suutunnet. Rasval on madal sulamistemperatuur 45–50 °C, mis tähendab, et seda saab verikäki valmistamisel hõlpsalt tahkena kasutada. Tänu rasva suurele energeetilisele väärtusele on „Sneem Black Pudding“ ideaalne toit talvel.

Kõik Sneemi lihunikud on valmistanud ja müünud oma tooteid alates 1950. aastatest ning toodet „Sneem Black Pudding“ on alates sellest ajast selle nime all müüdud. Need lihunikud on ühiselt kasutanud nime „Sneem Black Pudding“ ning püüdnud säilitada ranged tootmisstandardid ning seose Lõuna-Kerry päritoluga. Sneemi lihunike oskused ja kogemused tähendavad, et külas on pikk traditsioon toota kvaliteetset verikäkki „Sneem Black Pudding“. Tänu sellele on „Sneem Black Pudding“ oma maitse ja kvaliteedi poolest tuntuks saanud ning seda peetakse üheks Iirimaa parimatest verikäkkidest.

Sneemi küla on eriline ka vähem ilmsel viisil. Kuna viimastel aastakümnetel on väikeste kohalike tapamajade arvu vähendatud, on äärmiselt ebatavaline, et sellise suurusega külas on üksteise lähedal kaks litsentsitud tapamaja – seda tänu verikäki „Sneem Black Pudding“ pidevale tootmisele.

On ilmselge, et verikäkk on traditsioonilise Iiri hommikusöögi lahutamatu osa; verikäki „Sneem Black Pudding“ stiil on aga verikäkitööstuses ebatavaline, nagu leidis Carla Blake 1995. aastal oma põllumajandusrubriigis ajalehes Irish Examiner, märkides, et „Sneem Black Pudding“ on kõige maitsvam verikäkk, mida ta kunagi proovinud on, kuigi see on väga ebatavaline verikäkk, mis erineb traditsioonilisest verivorstirõngast. Sama ideed on järgmiselt kajastatud ka veebisaidil Black Pudding Club: „Traditsiooniline Kerry verikäkk oli vormides küpsetatud ja ruudukujulisteks tükkideks lõigatud küpsetis. Veel umbes kümme aastat tagasi oli ainus meile teadaolev ruudukujuliste tükkidena verikäkk [---] „Sneem Black Pudding“. Neljakandiline kuju on viimastel aastatel populaarsemaks saanud, aga verikäki latt on endiselt kõige levinum.“

Kliendile müüdaval lõpptootel on sügav punakaspruun värvus ja võrreldes muude Iirimaa verikäkkidega on tootel „Sneem Black Pudding“ õrn, peaaegu vahuline tekstuur, mis tundub suus erakordselt siidine. Muudes Iirimaa verikäkkides on koostisosad nagu sibul ja kaerahelbed toote lahtilõikamisel selgelt nähtavad või söömise ajal suus tuntavad. Lucinda O'Sullivan, üks Iirimaa loetumaid toidu- ja majutuskriitikuid, märkis 2001. aasta oktoobris ajalehes Sunday Independent oma rubriigis Kenmare Park Hoteli arvustades, et eelroaks olnud „Sneem Black Pudding“„oli siidiselt sile [---] ja erines täielikult kõigest, mida supermarketis müüakse“.

Oma 2010. aasta oktoobri artiklis kohalike toidutootjate kohta märkis Lucinda O'Sullivan ajalehes Sunday Independent, et verikäki „Sneem Black Pudding“„retsept on üsna erinev kõigest muust olemasolevast“. See tähelepanek on väga oluline, sest sellega tunnustatakse verikäki „Sneem Black Pudding“ valmistamise meetodit ja stiili ning toetatakse põhimõtteid, millest tootjad selle traditsioonilise retsepti rangel järgimisel juhinduvad.

Turismihooaeg oli oluline aeg kohalikele ettevõtjatele ja ka Sneemi lihunikele, kes verikäkki „Sneem Black Pudding“ toodavad, nagu osutas Jean Sheridan 1975. aasta augustis ajalehes Irish Press, märkides, et lihunikud valmistasid „verikäkipätse välisturistide jaoks“, kes tahtsid seda kummalist verikäkki proovida, kas suveniirina või selleks, et tunda Kerry ringile (Ring of Kerry) ja Sneemile omaseid maitseid.

„Sneem Black Pudding“ on kohaliku toiduturu oluline osa ning riigis tunnustatakse toodet ja selle seost Sneemi kui piirkonnaga. Seda näitavad kirjeldused veebisaidil Our Mountain Home (http://sneemireland.com/wheretostay.html): „Samuti saate nautida traditsioonilist kodus valmistatud Iiri hommikusööki, sealhulgas kuulsat verikäkki „Sneem Black Pudding“ [---]“, ning veebisaidil Irish Tourism (http://blog.irishtourism.com/2019/01/10/best-food-in-ireland/): „Kõige kuulsamad verikäki ja valge käki maitsed on pärit Clonakiltyst, aga Kerryst leiate Sneemi verikäki, mis on äärmiselt populaarne. Verikäkk pole Iirimaale ainuomane, aga siin kasutatav retsept on üsna eriline.“

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.agriculture.gov.ie/gi/pdopgitsg-protectedfoodnames/products/

(1) ELT L 343, 14.12.2012, lk 1.